ЧРЕЗ

Председателя на

Народното събрание

ДО

Министъра на финансите

Г-н Владислав Горанов

**П И Т А Н Е**

от Петър Славов,

народeн представител от ПГ на „Реформаторския блок“

на основание чл. 90, ал. 1 от КРБ и чл. 94, ал. 1 от Правилника за организацията и дейността на Народното събрание внасям питане

ОТНОСНО**:** ***Политика на МФ по отношение на размера на ДДС и възможности за намалението му върху лекарствата и храните чрез въвеждане на диференцирана ставка и Румънския опит.***

**УВАЖАЕМИ ГОСПОДИН МИНИСТЪР,**

Неведнъж са правени чисто математически анализи, какви биха били пропуснатите ползи за фиска от намаляването на ДДС върху храните и лекарствата чрез въвеждане на диференцирана ставка, напр. равна на въведената през 2010г. ставка за туристически услуги-9%. Основният недостатък на тези анализи е неотчитането на ефекта на изсветляване на значителна част от цели сектори икономиката и компенсационния ефект на увеличения оборот след намалението на ДДС.

Емпиричен опит наблюдаваме втори месец в съседна Румъния, след като неотдавна ДДС върху храните бе намален чрез въвеждане на диференцирана ставка от 24% на 9%. В резултат, за втори пореден месец румънската статистика отчита увеличение на продажбите на храни, и то със съществените 23%. Тази тенденция на постоянно увеличаване на оборотите на търговците, реализирани от продажба на храни се обяснява с два фактора:

* нарасналото потребление;
* преди всичко обаче, изсветляването на значителни обороти от сивата икономика, за които рискът от укриване на ДДС вече не е приемлив на фона на ниската ставка

При запазване на тази тенденция, в недалечно бъдеще може да се очаква, пропуснатите приходи за хазната от въведеното намаление да бъдат компенсирани от нарасналите декларирани обороти на търговците и дори да се излезе на плюс.

Друг положителен ефект от намаляване на ДДС върху храните и лекарствата би могъл да се търси както върху увеличение потреблението на български стоки (чиято конкурентно способност би нараснала), така и облекчаване на харчовете на много български домакинства и особено на пенсионерите, които заради ниските си доходи са принудени да заделят огромната част от тях за храна и да се лишават от редица други стоки от първа необходимост.

В тази връзка моля, **Уважаеми г-н Министър**

да отговорите **писмено** на следното питане**:**

**Как оценявате румънския опит в намаляването на ДДС за храните чрез въвеждане на диференцирана ставка, как кореспондира той с политиката на МФ по отношение на ДДС и правен ли е анализ за прилагането и у нас на диференцирана ставка на ДДС по отношение на храни и лекарства и какъв би бил очаквания ефект на изсветляване на сектори от сивата икономика, респективно дали ново декларираните по-високи обороти на търговците не биха компенсирали пропуснатите приходи за хазната от самото намаление?**

София, 07.09.2015г.

**Петър Славов:**

Народен представител от ПГ на РБ